La Llei 16/1990, de 13 de juliol, sobre el règim especial de la Vall d'Aran, estableix al seu article 20.3 que la Generalitat ha de cedir al Conselh Generau d'Aran competències i serveis sobre diverses matèries, entre les quals hi ha la relativa a la sanitat.
Mitjançant el Decret 354/2001, de 18 de desembre, es va aprovar l'Acord de transferència de competències de la Generalitat de Catalunya al Conselh Generau d'Aran en matèria de sanitat, aprovat pel Ple de la Comissió Govern de la Generalitat-Conselh Generau d'Aran en la sessió d'11 de desembre de 2001.
I mitjançant el Decret 196/2013, de 23 de juliol es varen ampliar els mitjans econòmics transferits inicialment.
D'acord amb l'article 6.2 del Decret 275/1991, d'11 de desembre, pel qual es desplega la composició, l'organització i el funcionament de la Comissió Govern de la Generalitat-Conselh Generau d'Aran, correspon a aquesta Comissió l'adopció dels acords sobre traspassos per elevar-los al Govern de la Generalitat.
El Ple de la Comissió Govern de la Generalitat-Conselh Generau d'Aran, en data 28 de juliol de 2014, ha adoptat un acord relatiu a l'ampliació dels mitjans econòmics transferits, en matèria de sanitat, de conformitat amb el procediment previst pel Decret 275/1991, d'11 de desembre.
A proposta de la vicepresidenta del Govern i consellera de Governació i Relacions Institucionals i del conseller de Salut, i d'acord amb el Govern,
Aprovar l'Acord d'ampliació dels mitjans transferits per la Generalitat de Catalunya al Conselh Generau d'Aran en matèria de sanitat, que es publica annex a aquest Decret.
Aquest Decret entra en vigor l'endemà de la seva publicació en el Diari Oficial de la Generalitat de Catalunya
Barcelona, 28 d'octubre de 2014
Acord de 28 de juliol de 2014, de la Comissió Govern de la Generalitat-Conselh Generau d'Aran, sobre l'ampliació dels mitjans econòmics transferits per la Generalitat de Catalunya al Conselh Generau d'Aran en matèria de sanitat
Mitjançant el Decret 354/2001, de 18 de desembre, de transferència de competències de la Generalitat de Catalunya al Conselh Generau d'Aran en matèria de sanitat, es va aprovar l'Acord adoptat en el Ple de la Comissió Govern de la Generalitat-Conselh Generau d'Aran en la sessió d'11 de desembre de 2001.
Mitjançant el Decret 196/2013 de 23 de juliol, es varen ampliar els mitjans econòmics destinats al finançament de les competències transferides.
El Decret 354/2001, de 18 de desembre, estableix que es transfereix al Conselh Generau d'Aran en matèria de sanitat, entre altres funcions, la gestió i l'atenció hospitalària d'aguts i l'atenció primària de la salut i se li adscriu l'Espitau Val d'Aran, així com el seu equipament.
Actualment escau dur a terme la remodelació de l'Espitau Val d'Aran per resoldre les deficiències de tipus funcional, de dimensionat i d'obsolescència que pateixen les seves instal·lacions, atesa la seva antiguitat i els canvis dels models assistencials, des de la seva obertura.
La remodelació ha d'incidir principalment en l'àrea intervencionista de l'Hospital i, en particular, ha d'afectar al bloc quirúrgic i l'àrea d'endoscòpies, mitjançant la dotació d'un segon quiròfan, necessari per atendre possibles urgències, cesàries i altres contingències, l'àrea de cirurgia major ambulatòria i la millora del bloc obstètric, entre altres intervencions menors de condicionament del soterrani.
En conseqüència, escau ampliar l'aportació econòmica de la Generalitat amb l'objecte esmentat.
1.1 Com a lliurament per una sola vegada, i sense que s'incorpori a la valoració econòmica dels mitjans transferits, la Generalitat de Catalunya ha de transferir al Conselh Generau d'Aran, a càrrec del Servei Català de la Salut, la quantitat de vuit-cents mil euros (800.000 €) per al finançament de la remodelació de l'Espitau Val d'Aran.
1.2 L'aportació econòmica objecte d'aquesta ampliació resta condicionada a l'aprovació del programa funcional pel Departament de Salut, a la presentació prèvia, per part del Conselh Generau d'Aran, del projecte de remodelació i a la seva aprovació pel Servei Català de la Salut.
2.1 El Servei Català de la Salut, al llarg de l'execució de les actuacions, ha de supervisar la seva evolució i, si escau, formular les observacions necessàries per garantir la seva adequació al projecte prèviament aprovat o a les modificacions que se n'hagin acordat.
2.2 Qualsevol canvi en relació amb el projecte aprovat s'ha de comunicar al Servei Català de la Salut als efectes de la seva aprovació.
En el cas que aquests canvis incorporin una modificació del programa funcional, aquesta ha de comptar amb l'informe favorable del Departament de Salut.
2.3 El termini per dur a terme el conjunt d'actuacions previstes en el present conveni és de vint-i-quatre (24) mesos.
En el supòsit que sigui necessari perllongar el termini establert, el Consell Generau d'Aran haurà d'aportar la justificació corresponent abans que fineixi el termini esmentat.
El Servei Català de la Salut, prèvies les modificacions de crèdit necessàries, ha de transferir els recursos econòmics previstos en el present acord al departament competent en matèria de relacions institucionals amb el Conselh Generau d'Aran, als efectes que aquest procedeixi a la seva liquidació
Una vegada finalitzades les actuacions finançades, el Conselh Generau d'Aran ha de presentar al Servei Català de la Salut la documentació i la informació necessària per acreditar que l'aportació econòmica ha estat destinada a les actuacions acordades.
Aquest acord té efectes a partir de l'1 d'agost de 2014.